**เลขาธิการฯ อย. มอบนโยบาย 11 ประเด็น ใน 1 ปี ติดปีก อย. ไทย ให้เป็นที่ 1**

เลขาธิการฯ อย. คนใหม่ มอบนโยบายสำคัญในปีงบประมาณ 2568 มุ่งยกระดับการคุ้มครองผู้บริโภคปรับปรุงกระบวนการอนุญาตผลิตภัณฑ์ตามมาตรฐานสากล และผลักดันประเทศไทยสู่ศูนย์กลางเศรษฐกิจผลิตภัณฑ์สุขภาพ

**นพ.สุรโชค ต่างวิวัฒน์ เลขาธิการคณะกรรมการอาหารและยา** เปิดเผยภายหลังเข้ารับตำแหน่ง
อย่างเป็นทางการ ที่สำนักงานคณะกรรมการอาหารและยา (อย.) โดยมอบนโยบายการดำเนินงานปีงบประมาณ 2568 ซึ่งครอบคลุม 11 ประเด็นหลักภายในระยะเวลา 1 ปี เพื่อยกระดับการทำงานของ อย. ให้ทันสมัยและตอบสนองความต้องการของประชาชนได้อย่างมีประสิทธิภาพ โดยเน้นความเป็น **สากล ทันสมัย โปร่งใส
ร่วมสร้างความมั่งคั่ง** **สู่การพัฒนาที่ยั่งยืน** ดังนี้

เป้าประสงค์หลัก : ยกระดับการคุ้มครองผู้บริโภค การอนุมัติ อนุญาตที่เป็นมาตรฐาน **สากล ทันสมัย โปร่งใส** ด้วยการ

(1) ผลักดันให้เกิดระบบการพิจารณาอนุญาตที่เป็นสากล (Good Review Practice) ลดระยะเวลา
ในการประเมินผลิตภัณฑ์สุขภาพให้รวดเร็วขึ้น มากกว่าร้อยละ 20

(2) จัดทำระบบการติดตามสถานะการขออนุญาตที่คาดการณ์เวลาในการอนุมัติได้อย่างแม่นยำ
โดยระบบนี้จะเริ่มใช้ได้อย่างสมบูรณ์ภายในเดือนธันวาคม 2567

(3) ปรับปรุงรูปแบบการทำงานโดยเชื่อมโยงและบูรณาการทุกส่วนที่เกี่ยวข้องเข้าด้วยกัน (End-to-End) เพื่อให้การทำงานครอบคลุมอย่างมีประสิทธิภาพ

(4) สนับสนุนนโยบายลดโรคไม่ติดต่อเรื้อรัง (NCDs) โดยเพิ่มและพัฒนาผลิตภัณฑ์สุขภาพที่ช่วยลดโรคออกสู่ตลาดมากขึ้น

เป้าประสงค์หลัก : **ร่วมสร้างความมั่งคั่ง** ให้ประเทศไทยเป็นศูนย์กลางด้านการแพทย์
และบริการสุขภาพ เศรษฐกิจผลิตภัณฑ์สุขภาพ ด้วยการ

(5) สร้างระบบการกำกับดูแลที่เอื้อต่อการเกิดนวัตกรรมสินค้ามูลค่าสูง

(6) ส่งเสริมผู้ประกอบการเศรษฐกิจฐานรากให้ได้มาตรฐาน อย. และส่งสินค้าไปยังประเทศต่าง ๆ ได้

(7) ส่งเสริมผู้ประกอบการรายใหม่ให้เข้าสู่ธุรกิจเพิ่มขึ้น

เป้าประสงค์หลัก : เป็นการพัฒนาองค์กรสมรรถนะสูง พร้อมรับการเปลี่ยนแปลง **สู่การพัฒนา
ที่ยั่งยืน** ด้วยการ

(8) ขับเคลื่อนองค์กรบนพื้นฐานข้อมูลที่ชัดเจน

(9) พัฒนาบุคลากรที่มีคุณภาพ มีความเชี่ยวชาญ เพื่อรองรับการพัฒนาองค์กรในอนาคต

(10) พัฒนาองค์ความรู้ สร้างงานวิจัยใหม่ ๆ เพื่อพัฒนางานคุ้มครองผู้บริโภค

(11) วางแผนให้มีผลิตภัณฑ์สุขภาพเพียงพอทั้งในภาวะปกติและฉุกเฉิน

**เลขาธิการ อย. กล่าวว่า** ในการดำเนินงานนับจากนี้ อย. พร้อมผลักดันให้เกิดการเปลี่ยนแปลง
เพื่อให้ประเทศไทยมีขีดความสามารถในการแข่งขัน สามารถผลักดันผลิตภัณฑ์สุขภาพไทยให้ก้าวสู่ตลาดโลก และสิ่งสำคัญคือ ความปลอดภัยของผู้บริโภค

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 1 ตุลาคม 2567 ข่าวแจก 3 / ปีงบประมาณ พ.ศ. 2568**